Document ID: 32001R1919

Κανονισμός (ΕΚ) αριθ. 1919/2001 της Επιτροπής
της 28ης Σεπτεμβρίου 2001
για τροποποίηση του κανονισμού (ΕΚ) αριθ. 931/2001 σχετικά με την έναρξη διαρκούς δημοπρασίας για την πώληση μαλακού αρτοποιήσιμου σίτου που βρίσκεται στην κατοχή του γερμανικού οργανισμού παρέμβασης και ο οποίος προορίζεται για εξαγωγή προς ορισμένες χώρες ΑΚΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, για την κοινή οργάνωση αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 5,
Εκτιμώντας τα ακόλουθα:
(1) Ο κανονισμός (ΕΟΚ) αριθ. 2131/93 της Επιτροπής(3), όπως τροποποιήθηκε, τελευταία από τον κανονισμό (ΕΚ) αριθ. 1630/2000(4), καθορίζει τις διαδικασίες και τους όρους διάθεσης των σιτηρών που κατέχουν οι οργανισμοί παρέμβασης.
(2) Ο κανονισμός (ΕΚ) αριθ. 931/2001 της Επιτροπής(5), ανοίγει διαρκή δημοπρασία για την πώληση αρτοποιήσιμου μαλακού σίτου που βρίσκεται στην κατοχή του γερμανικού οργανισμού παρέμβασης και που προορίζεται για εξαγωγή προς ορισμένες χώρες ΑΚΕ. Είναι επί του παρόντος αναγκαίο να καθοριστεί μεταγενέστερη ημερομηνία για την τελευταία μερική δημοπρασία που προβλέπεται από τον κανονισμό αυτό.
(3) Η παράταση της εν λόγω δημοπρασίας συνεπάγεται την προσαρμογή ορισμένων διατάξεων της δημοπρασίας και ιδιαίτερα τον καθορισμό της κανονικής διάρκειας ισχύος των πιστοποιητικών εξαγωγής για τον τρέχοντα μήνα και για τέσσερις μήνες επιπλέον.
(4) Συνεπάγεται επίσης την κατάργηση της τελευταίας προθεσμίας για την ανάληψη των σιτηρών καθώς και των σχετικών με αυτήν διατάξεων.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 931/2001 τροποποιείται ως εξής:
1. Στο άρθρο 3, η παράγραφος 2 αντικαθίσταται από το ακόλουθο κείμενο: "2. Η προθεσμία υποβολής των προσφορών για την επόμενη μερική δημοπρασία λήγει κάθε Πέμπτη, ώρα 9 (ώρα Βρυξελλών).
Η προθεσμία για την τελευταία μερική δημοπρασία λήγει στις 29 Νοεμβρίου 2001, ώρα 9 (ώρα Βρυξελλών)."
2. Στο άρθρο 4, η παράγραφος 1 πρώτη περίπτωση αντικαθίσταται από το ακόλουθο κείμενο. "1. Οι προσφορές γίνονται αποδεκτές μόνον εφόσον:
- ο υποβάλλων την προσφορά προσκομίζει γραπτή απόδειξη, η οποία προέρχεται από επίσημο οργανισμό της χώρας προορισμού ΑΚΕ ή από εταιρεία της οποίας η έδρα εκμετάλλευσης ευρίσκεται στην εν λόγω χώρα, σύμφωνα με την οποία έχει συνάψει, για την εν λόγω ποσότητα, εμπορική σύμβαση για εφοδιασμό μαλακού σίτου για εξαγωγή με προορισμό μια χώρα ΑΚΕ ή πολλές χώρες στο εσωτερικό μιας των ομάδων των χωρών ΑΚΕ που καθορίζονται στο παράρτημα Ι. Οι αποδείξεις πρέπει να υποβληθούν στον αρμόδιο οργανισμό τουλάχιστον δύο εργάσιμες ημέρες πριν από την ημερομηνία λήξεως της προθεσμίας υποβολής των προσφορών για τη μερική δημοπρασία."
3. Στο άρθρο 5, η παράγραφος 2 αντικαθίσταται από το ακόλουθο κείμενο: "2. Τα πιστοποιητικά εξαγωγής ισχύουν από την ημερομηνία έκδοσής τους στα πλαίσια του άρθρου 9 του κανονισμού (ΕΟΚ) αριθ. 2131/93 έως το τέλος του επόμενου τέταρτου μήνα."
4. Το άρθρο 7 αντικαθίσταται από το ακόλουθο κείμενο: "Άρθρο 7
Ο υπερθεματιστής πληρώνει τον μαλακό σίτο πριν από την παραλαβή του, στην τιμή που αναφέρεται στην προσφορά. Η οφειλόμενη πληρωμή για κάθε μια από τις παρτίδες που πρέπει να αναληφθούν είναι αδιαίρετη."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Σεπτεμβρίου 2001.

Labels: 3
18
17